Amagoli okunqobe ngawo iChiefs abhajiswe ezintanjeni nguGeorge Maluleka ngomzuzu wama-33, u-Ekstein ngowama-55 noSiphiwe “Shabba” Tshabalala ngowama-59.
IChiefs bekuvele kulindelekile ukuthi iwunqobe lo mdlalo kwazise uKomphela ubethola izinsongo zokusocongwa ngaphambi kwawo. Bekuthiwa uma nje eke wehlulwa ngeke aphume kule nkundla.
“U-Ekstein angaba ngumdlali oseqophelweni eliphezulu wukuthi kunento engihlale ngimyala ngayo ukuba ayilungise kodwa akakayilungisi namanje.
"Ngeke ngikwazi ukuyidalula ngoba ngizokube ngimuqhatha nezitha. Naye uyazi ngisho abalingani bakhe bahlale bemutalabha ngaleyo nto.
“Uma engalungisa leyo nto kangingabazi ukuthi angaba ngumdlali oseqophelweni eliphezulu. Indlela adlala ngayo ubuye angidide kwamina, uyashesha ukucabanga, inkinga yakhe nje wukuthi ubuye acwile kanti kweminye imidlalo ubuye ehlise ifomu. Kodwa ngokuhamba kwesikhathi uzokuba yile nto engiyifunayo,” kusho uKomphela.
Uthi indlela abawuvule ngayo lo mqhudelwano isibafake umfutho wokuthi bazoyinqoba le nkomishi.
“Kasizange sigwaze ibhece kumaZulu, nawo adlalile futhi abeyingozi. Kodwa-ke ukunqoba kwethu kukhuphule umfutho wokuthi siyinqobe lo nkomishi.
"Kodwa-ke sizokuya kulo mdlalo siwuhlomele njengayo yonke futhi sizokuqinisekisa ukuthi siyawunqoba,” kusho uKomphela.